|  |
| --- |
| **ΕΛΛΗΝΙΚΗ ΔΗΜΟΚΡΑΤΙΑ Αγιά 19-2-2025****ΠΕΡΙΦΕΡΕΙΑΚΗ ΕΝΟΤΗΤΑ ΛΑΡΙΣΑΣ****ΔΗΜΟΣ ΑΓΙΑΣ****Δ/ΝΣΗ ΤΕΧΝΙΚΩΝ ΥΠΗΡΕΣΙΩΝ,** **ΠΟΛΕΟΔΟΜΙΑΣ & ΠΕΡΙΒΑΛΛΟΝΤΟΣ****ΤΜΗΜΑ ΠΕΡΙΒΑΛΛΟΝΤΟΣ &** **ΠΟΛΙΤΙΚΗΣ ΠΡΟΣΤΑΣΙΑΣ** |
| 1. Ταχ. Δ/νση: Σοφ. Ευστρατιάδη 7Α, Αγιά

Ταχ. Κώδικας: 400 03Πληροφορίες: Παπακώστας ΔημήτρηςΤηλέφωνο: 2494306031Email :**dp@evrimenon.gr** |

**ΟΔΗΓΙΕΣ ΠΡΟΣΤΑΣΙΑΣ ΣΕ ΠΕΡΙΠΤΩΣΗ ΧΙΟΝΟΠΤΩΣΕΩΝ-ΠΑΓΕΤΟΥ**

Τα έντονα καιρικά φαινόμενα που εκδηλώνονται με την μορφή Χιονόπτωσης- Χιονοθύελλας, Παγετού και Δριμέως Ψύχους είναι φαινόμενα που εντάσσονται στην κατηγορία των φυσικών καταστροφών και δύναται να προκαλέσουν σοβαρά προβλήματα στην καθημερινή ζωή των κατοίκων των πόλεων και της υπαίθρου. Γι’ αυτό τον λόγο είναι απαραίτητη από τους πολίτες, τους αγρότες και τους κτηνοτρόφους, η λήψη μέτρων, πρόληψης και αυτοπροστασίας από κινδύνους που προέρχονται από την εκδήλωση Χιονοπτώσεων και Παγετού.

 **Από την Γενική Γραμματεία Πολιτικής Προστασίας προτείνονται τα εξής:**

**Σε περίπτωση Χιονοπτώσεων**

### ΠΡΟΕΤΟΙΜΑΣΤΕΙΤΕ

**Αν κατοικείτε σε ορεινή ή δύσβατη περιοχή που αντιμετωπίζει προβλήματα από χιονοπτώσεις**

* Προμηθευτείτε υλικό θέρμανσης και τρόφιμα για αρκετές ημέρες.
* Φροντίστε για εξοπλισμό καθαρισμού του χιονιού (π.χ. φτυάρια).

**ΚΑΤΑ ΤΗ ΔΙΑΡΚΕΙΑ ΤΗΣ ΧΙΟΝΟΠΤΩΣΗΣ Ή ΤΗΣ ΧΙΟΝΟΘΥΕΛΛΑΣ**

**Αν βρίσκεστε στο σπίτι**

* Διατηρήστε το ζεστό και παραμείνετε σε αυτό όσο μπορείτε.
* Μην αφήνετε τα παιδιά να βγουν έξω ασυνόδευτα.
* Φορέστε κατάλληλα ρούχα και παπούτσια.
* Ελέγξτε το δίκτυο ύδρευσης, τους σωλήνες και τον υαλοπίνακα του ηλιακού θερμοσίφωνα

**Αν βρίσκεστε στο αυτοκίνητο**

* Αποφύγετε την οδήγηση σε δύσβατες ορεινές περιοχές.
* Αλλάξτε πορεία αν είστε σε δύσβατο δρόμο και υπάρχει έντονη χιονόπτωση.
* Τηρείτε τις αποστάσεις ασφαλείας από τα προπορευόμενα οχήματα.
* Παραμείνετε στο αυτοκίνητο αν ακινητοποιηθεί. Τοποθετήστε στην κεραία του ραδιοφώνου ή σε άλλο εμφανές σημείο ένα ύφασμα με έντονο χρώμα ώστε να σας εντοπίσουν οι ομάδες διάσωσης. Ανάβετε τη μηχανή για 10 λεπτά ανά ώρα και διατηρήστε την εξάτμιση καθαρή από το χιόνι.

**Αν βρίσκεστε σε εξωτερικό χώρο**

* Πηγαίνετε σε ασφαλές μέρος χωρίς να εκτεθείτε στη χιονοθύελλα.
* Ντυθείτε με πολλά στρώματα από ελαφριά και ζεστά ρούχα αντί για ένα βαρύ ρούχο και φορέστε ζεστές αδιάβροχες μπότες. Προτιμήστε ένα αδιάβροχο εξωτερικό ρούχο.
* Προσέξτε τις μετακινήσεις σας σε περιοχές όπου προβλέπονται χιονοπτώσεις.
* Χρησιμοποιήστε αντιολισθητικές αλυσίδες αν είναι απολύτως απαραίτητο να μετακινηθείτε με αυτοκίνητο. Είναι προτιμότερο να ταξιδέψετε κατά τη διάρκεια της ημέρας χρησιμοποιώντας κεντρικούς δρόμους. Ενημερώστε τους οικείους σας για τη διαδρομή που θα ακολουθήσετε.
* Προτιμήστε τα μέσα μαζικής μεταφοράς για μετακινήσεις στην πόλη.

###

# Σε περίπτωση Παγετού

### ΠΡΟΕΤΟΙΜΑΣΤΕΙΤΕ

* Σε περιοχές όπου έχει δημιουργηθεί παγετός απαιτείται προσοχή όταν οδηγείτε. Ενημερωθείτε για την κατάσταση του οδικού δικτύου και έχετε αντιολισθητικές αλυσίδες.
* Αν μετακινήστε πεζή, φορέστε κατάλληλα παπούτσια ώστε να αποφύγετε τραυματισμούς λόγω της ολισθηρότητας.

**Στα δίκτυα ύδρευσης των κατοικιών**

* Μάθετε πού βρίσκεται ο υδρομετρητής (ρολόι) του σπιτιού σας καθώς και τα σημεία όπου βρίσκονται ο κεντρικός και οι περιφερειακοί διακόπτες υδροδότησης.
* Ελέγξτε και βεβαιωθείτε ότι οι διακόπτες του δικτύου υδροδότησης ανοιγοκλείνουν και λειτουργούν ομαλά.
* Βεβαιωθείτε ότι οι εξωτερικοί σωλήνες (π.χ. ηλιακού θερμοσίφωνα, βρύσες μπαλκονιών) είναι μονωμένοι, διαφορετικά φροντίστε να μονωθούν το συντομότερο δυνατόν.
* Απομονώστε ή καλύτερα εκκενώστε το δίκτυο του ηλιακού θερμοσίφωνα, αν πρόκειται να λείψετε για μεγάλο χρονικό διάστημα κατά τη διάρκεια του χειμώνα. Ρυθμίστε το σύστημα θέρμανσης του σπιτιού ώστε να λειτουργεί αυτόματα σε χαμηλές θερμοκρασίες.
* Κλείστε την παροχή νερού προς τον ηλιακό θερμοσίφωνα και αδειάστε το νερό από το σύστημα, αν είστε στο σπίτι κατά τη διάρκεια του παγετού και ιδιαίτερα το βράδυ.
* Μην σπαταλάτε αλόγιστα νερό για να απομακρύνετε το χιόνι και τον πάγο.
* Περιορίστε τις δραστηριότητες που απαιτούν αυξημένη κατανάλωση νερού (πλυντήρια ρούχων κ.λπ.).
* Ενημερωθείτε αν έχει τοποθετηθεί αντιψυκτικό στον ηλιακό θερμοσίφωνα από την κατασκευάστρια εταιρία ή τον ειδικό τοποθέτησης, σε περίπτωση κλειστού κυκλώματος. Σε αντίθετη περίπτωση προμηθευτείτε το κατάλληλο αντιψυκτικό και φροντίστε για την τοποθέτησή του.
* Ελέγξτε αν υπάρχουν διαρροές στις βρύσες ή στα καζανάκια.
* Βεβαιωθείτε ότι οι υδρορροές στα μπαλκόνια και στις ταράτσες είναι καθαρές από φύλλα και σκουπίδια και λειτουργούν ομαλά.

### ΟΤΑΝ ΕΠΙΚΡΑΤΗΣΕΙ ΠΑΓΕΤΟΣ

**Αν παγώσουν οι κεντρικοί σωλήνες ύδρευσης**

* Κλείστε αμέσως τον κεντρικό διακόπτη παροχής νερού του σπιτιού και ελέγξτε τον υδρομετρητή. Αν συνεχίζει να λειτουργεί («γράφει») τότε υπάρχει διαρροή στο δίκτυο. Κλείστε το διακόπτη της κεντρικής παροχής και καλέστε υδραυλικό.
* Αν αποφασίσετε να ξεπαγώσετε τους σωλήνες, αρχίστε από το μέρος του σωλήνα κοντά στον διακόπτη ώστε η θερμοκρασιακή μεταβολή να είναι σταδιακή. Αν δεν έχετε αποτελέσματα επικοινωνήστε με έναν υδραυλικό.
* Ελέγξτε αν έχουν βραχεί ή διατρέχουν κίνδυνο οι ηλεκτρικές εγκαταστάσεις ώστε να τις απομονώσετε.

**Όσον αφορά τους αγρότες και τους κτηνοτρόφους εκτός των παραπάνω:**

**ΚΤΗΝΟΤΡΟΦΟΙ**

Παρακαλούμε για την ενημέρωσή σας και για τη λήψη μέτρων αυτοπροστασίας και να προνοήσετε για τροφή και νερό στα ζώα σας καθ΄ όλη την διάρκεια του φαινομένου και να ακολουθείτε τις οδηγίες της Γ.Γ.Π.Π.

**ΑΓΡΟΤΕΣ-ΜΕΛΙΣΣΟΚΟΜΟΙ**

Παρακαλούμε για την ενημέρωσή σας και για τη λήψη μέτρων αυτοπροστασίας καθ΄ όλη την διάρκεια του φαινομένου και να ακολουθείτε τις οδηγίες της Γ.Γ.Π.Π

 **Ο ΑΝΤΙΔΗΜΑΡΧΟΣ**

 **ΠΟΛΙΤΙΚΗΣ ΠΡΟΣΤΑΣΙΑΣ**

 **ΑΡΓΥΡΟΥΛΗΣ ΙΩΑΝΝΗΣ**